ΗΜΜΥ - 02 Το Τμήμα Ηλεκτρολόγων Μηχανικών και Μηχανικών Υπολογιστών

Page / - last modified by admin on 2022/01/28 17:16

02 Το Τμήμα Ηλεκτρολόγων Μηχανικών και Μηχανικών Υπολογιστών

last modified by admin

on 2022/01/28 17:16

Table of Contents

2.1. Παρουσίαση

2.2. Ακαδημαϊκή Οργάνωση

2.3. Διοίκηση

Το Τμήμα ΗΜΜΥ του Πανεπιστημίου Πελοποννήσου ανήκει στη Σχολή Μηχανικών με έδρα την Πάτρα και ιδρύθηκε τον Μάιο 2019 με το άρθρο 46 του ν.4610/2019 (ΦΕΚ 70/Α/07.05.2019).

2.1. Παρουσίαση

Σκοπός του Τμήματος είναι η παροχή εκπαίδευσης και η καλλιέργεια ερευνητικών δεξιοτήτων στους φοιτητές, με στόχο τη δημιουργία επιστημόνων με υψηλού επιπέδου γνώσεις και ικανότητες στην επιστήμη του Ηλεκτρολόγου Μηχανικού και Μηχανικού Υπολογιστών. Για την επίτευξη των σκοπών αυτών, το Τμήμα προσφέρει τρείς (3) κύκλους σπουδών.

Στον πρώτο κύκλο (προπτυχιακές σπουδές) έχει εγκριθεί από το Υπουργείο Παιδείας και Θρησκευμάτων ένα μοντέρνο Πρόγραμμα Σπουδών διάρκειας δέκα (10) ακαδημαϊκών εξαμήνων (ΦΕΚ 1052/B/27.03.2020), το οποίο αποσκοπεί στην καλλιέργεια εκπαιδευτικών και ερευνητικών δεξιοτήτων στους φοιτητές, που θα τους επιτρέψουν να ανταποκριθούν με επιτυχία σε ένα διεθνές ανταγωνιστικό περιβάλλον εργασίας. Το Πρόγραμμα Σπουδών προσφέρει βασική εκπαίδευση διάρκειας έξι (6) ακαδημαϊκών εξαμήνων και τέσσερις (4) Κατευθύνσεις Σπουδών διάρκειας τεσσάρων (4) ακαδημαϊκών εξαμήνων, οι οποίες είναι:

Ενεργειακών Συστημάτων

Σημάτων, Τηλεπικοινωνιών και Δικτύων

Ηλεκτρονικής, Υπολογιστών και Συστημάτων

Πληροφορικής

Η βασική εκπαίδευση και οι Κατευθύνσεις Σπουδών στις οποίες διαρθρώνεται έχουν διαμορφωθεί με γνώμονα την άρτια θεωρητική και εργαστηριακή εκπαίδευση των φοιτητών στα παρακάτω γνωστικά αντικείμενα του Ηλεκτρολόγου Μηχανικού και Μηχανικού Υπολογιστών και ειδικότερα σε:

Εγκαταστάσεις παραγωγής, δίκτυα μεταφοράς, μετατροπής, προστασίας και διανομής ηλεκτρικής ενέργειας, συμπεριλαμβανομένων των μηχανημάτων, συσκευών και εξαρτημάτων τους, καθώς και των εγκαταστάσεων που σχετίζονται με τον ηλεκτρισμό, τις ηλεκτρικές μηχανές, τα ηλεκτρονικά ισχύος, το φωτισμό και την αποθήκευση ηλεκτρικής ενέργειας και τις εφαρμογές τους, σταθμούς παραγωγής ηλεκτρικής ενέργειας με συμβατικά καύσιμα ή ανανεώσιμες πηγές ενέργειας, μεθόδους οικονομικής διαχείρισης της ηλεκτρικής ενέργειας και λειτουργίας των αγορών ηλεκτρικής ενέργειας ρυθμιζόμενων ή μη.

Ηλεκτρομαγνητικά πεδία και εφαρμογές τους, κεραίες και ραδιοκύματα, ραδιοτηλεοπτικά συστήματα, μικροκύματα, μικροκυματικές και οπτικο-ηλεκτρονικές διατάξεις και κυκλώματα, αναλογικά και ψηφιακά σήματα και συστήματα, ψηφιακή επεξεργασία σημάτων, αναλογικά και ψηφιακά τηλεπικοινωνιακά συστήματα, δίκτυα σταθερών και κινητών επικοινωνιών, δορυφορικές επικοινωνίες, δίκτυα υπολογιστών, οπτικά δίκτυα, ευρυζωνικά δίκτυα, δίκτυα αισθητήρων, τεχνολογίες διαδικτύου και διαδικτύου των πραγμάτων, διοίκηση επικοινωνιακών συστημάτων.

Αναλογικά και ψηφιακά συστήματα υλικού, κυκλώματα και διατάξεις, ολοκληρωμένα κυκλώματα (προγραμματιζόμενα και μη), αρχιτεκτονική υπολογιστικών συστημάτων, ηλεκτρονικές εγκαταστάσεις ασθενών ρευμάτων, μικροηλεκτρονικά και νανοηλεκτρονικά υλικά, στοιχεία και διατάξεις, αναλογικά και ψηφιακά συστήματα, αισθητήρες, ενσωματωμένα συστήματα, βιομηχανικούς αυτοματισμούς, ευφυή συστήματα, αυτόματο έλεγχο, κυβερνοφυσικά συστήματα και διαδίκτυο των πραγμάτων.

Προγραμματισμό υπολογιστών, λειτουργικά συστήματα, λογισμικό εφαρμογών και συστήματος, τεχνολογία λογισμικού, διαχείριση και ανάλυση δεδομένων και γνώσης, τεχνητή νοημοσύνη, συστήματα εικονικής και επαυξημένης πραγματικότητας, αλληλεπίδραση ανθρώπου μηχανής, εφαρμογές παγκόσμιου ιστού, υπολογιστική νέφους, ευφυή συστήματα και εφαρμογές τους, παράλληλη και κατανεμημένη επεξεργασία, επιστήμη και αναλυτική δεδομένων και γνώσης, οπτικοποίηση και γραφικά, διοίκηση πληροφοριακών συστημάτων, συστήματα διοίκησης και αποφάσεων, ασφάλεια λογισμικού, ασφάλεια δεδομένων.

Στο δεύτερο κύκλο σπουδών (μεταπτυχιακές σπουδές ειδίκευσης), το Τμήμα προσφέρει το Πρόγραμμα Μεταπτυχιακών Σπουδών με τίτλο «Τεχνολογίες και Υπηρεσίες Ευφυών Συστημάτων Πληροφορικής και Επικοινωνιών», το οποίο έχει ως αντικείμενο την ανάπτυξη τεχνολογιών, μοντέλων και μεθόδων για την αποδοτική διαχείριση και επεξεργασία των δεδομένων μεγάλου όγκου, την εξαγωγή της γνώσης και την υποβοήθηση λήψης αποφάσεων σε κρίσιμους εθνικούς /περιφερειακούς τομείς και ειδικότερα στα σύγχρονα κυβερνοσυστήματα, στην εκπαίδευση και στις επιχειρήσεις – οργανισμούς. Επίσης, δίνεται έμφαση στην εξοικείωση και εφαρμογή της επιχειρηματικότητας και ανοικτής καινοτομίας.

Στον τρίτο κύκλο σπουδών (διδακτορικές σπουδές), το Τμήμα προσφέρει πρόγραμμα Διδακτορικών Σπουδών, σε τομείς που εμπίπτουν στα ερευνητικά ενδιαφέροντα ή/ και επιστημονικά πεδία που θεραπεύονται από το Τμήμα είτε αποκλειστικά είτε ευρύτερα σύμφωνα με την αντίληψη διεπιστημονικότητας που διέπει τη σύγχρονη ερευνητική δραστηριότητα. Ο κύκλος των διδακτορικών σπουδών ολοκληρώνεται με την εκπόνηση πρωτότυπης διατριβής και την απονομή Διδακτορικού Διπλώματος.

Τέλος, κατόπιν απόφασης της Γενικής Συνέλευσης, το Τμήμα δίνει τη δυνατότητα σε ερευνητές με επιστημονικό προφίλ υψηλού επιπέδου και ενδιαφέρουσα ερευνητική πρόταση, να διεξάγουν μεταδιδακτορική έρευνα διάρκειας έως τριών (3) ετών, επεκτείνοντας τα αποτελέσματα της διδακτορικής τους διατριβής ή αναπτύσσοντας νέες συναφείς ερευνητικές περιοχές, ώστε να ενισχυθεί η συμβολή τους στην προσέγγιση ειδικών ερευνητικών προβλημάτων που απασχολούν το Τμήμα και να αναδειχθεί το ερευνητικό έργο των ίδιων των ερευνητών και του Πανεπιστημίου.

Τα μέλη ΔΕΠ και ΕΤΕΠ του Τμήματος έχουν έντονη ερευνητική δραστηριότητα υλοποιώντας ερευνητικά και αναπτυξιακά έργα. Το Τμήμα διαθέτει εννέα (9) θεσμοθετημένα ερευνητικά εργαστήρια, όπως αναφέρονται στην Eνότητα 4.

2.2. Ακαδημαϊκή Οργάνωση

Για την εκπλήρωση της ακαδημαϊκής του αποστολής, το Τμήμα έχει υιοθετήσει διοικητική οργάνωση βασισμένη στις ακόλουθες Κατευθύνσεις Σπουδών:

Ενεργειακών Συστημάτων

Σημάτων, Τηλεπικοινωνιών και Δικτύων

Ηλεκτρονικής, Υπολογιστών και Συστημάτων

Πληροφορικής

2.3. Διοίκηση

Πρόεδρος: Παρασκευάς Κίτσος, Καθηγητής

Αναπληρωτής Πρόεδρος: Δροσόπουλος Αναστάσιος Καθηγητής

Κατά το ακαδημαϊκό έτος 2021-2022 η Συνέλευση του Τμήματος αποτελείται από:

τον Πρόεδρο του Τμήματος

τριάντα δύο (32) μέλη ΔΕΠ (καθηγητές και υπηρετούντες λέκτορες)

έναν (1) εκπρόσωπο των μελών του Ειδικού Τεχνικού Εργαστηριακού Προσωπικού (Ε.Τ.Ε.Π.)

δύο (2) εκπροσώπους των φοιτητών του Τμήματος, έναν προπτυχιακό και έναν μεταπτυχιακό φοιτητή, εφ’ όσον οριστούν, σύμφωνα με τις ισχύουσες διατάξεις.

Για την εύρυθμη διοικητική λειτουργία, η Συνέλευση του Τμήματος έχει συγκροτήσει (συνεδρίαση 34/01-02-2021) τέσσερις (4) Επιτροπές Κατεύθυνσης Σπουδών αποτελούμενες από όλα τα μέλη ΔΕΠ και ΕΤΕΠ του Τμήματος, με αρμοδιότητες και λειτουργίες ανάλογες των Τομέων (άρθρα 26 και 27 του Ν.4485/2017), και συγκεκριμένα:

Επιτροπή Κατεύθυνσης Ενεργειακών Συστημάτων

Επιτροπή Κατεύθυνσης Σημάτων, Τηλεπικοινωνιών και Δικτύων

Επιτροπή Κατεύθυνσης Ηλεκτρονικής, Υπολογιστών και Συστημάτων

Επιτροπή Κατεύθυνσης Πληροφορικής